Document ID: 32004D0674

KOMISJONI OTSUS,
15. september 2004,
ühenduse rahalise toetuse kohta suu- ja sõrataudi vastase vaktsineerimisega seotud kulude katteks Hollandis 2001. aastal
(teatavaks tehtud numbri K(2004) 3453 all)
(Ainult hollandikeelne tekst on autentne)
(EMPs kohaldatav tekst)
(2004/674/EÜ)
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse nõukogu 26. juuni 1990. aasta otsust 90/424/EMÜ veterinaaria-alaste kulutuste kohta, (1) eriti selle artikli 3 lõiget 3 ja artikli 11 lõike 4 punkti c,
ning arvestades järgmist:
(1)
Niipea kui 2001. aastal suu- ja sõrataudi olemasolu ametlikult kinnitati, kandis Holland ette, et oli kohe rakendanud taudi puhkemisel kasutuselevõetavaid tõrjeabinõusid, mis on sätestatud nõukogu 18. novembri 1985. aasta direktiiviga 85/511/EMÜ ühenduse meetmete kohta suu- ja sõrataudi tõrjeks, (2) nagu on nõutav ühenduselt taudi likvideerimiseks rahalise toetuse saamiseks vastavalt otsusele 90/424/EMÜ.
(2)
Komisjoni otsuse 2001/652/EÜ (3) alusel anti rahaline toetus kompensatsiooni maksmiseks omanikele loomade väärtuse eest, kes tapeti 2001. aastal puhkenud suu- ja sõrataudi likvideerimise meetmetega seoses kohustuslikus korras.
(3)
Ühendus eraldas ka rahalise toetuse suu- ja sõrataudi likvideerimise tegevuskulude katteks Hollandis 2001. aastal komisjoni otsuse 2003/182/EÜ (4) alusel.
(4)
Komisjoni 27. märtsi 2001. aasta otsuse 2001/246/EÜ artikli 2 lõike 1 alusel, millega on kehtestatud suu- ja sõrataudi ennetamise ja likvideerimise tingimused Hollandis direktiivi 85/511/EMÜ (5) artikli 13 kohaldamisel, anti Hollandile luba otsustada taudi levikut tõkestava vaktsineerimise kasuks nimetatud otsuse lisas kehtestatud tingimustel.
(5)
Otsuse 2001/279/EÜ artikli 1 lõike 2 alusel, millega muudeti otsust 2001/246/EÜ, anti Hollandile luba ka otsustada kaitsevaktsineerimise kasuks nimetatud otsuse lisades kehtestatud tingimustel.
(6)
Loomade vaktsineerimist tuleb pidada oluliseks lisameetmeks suu- ja sõrataudi leviku tõkestamisel, selle ennetamisel ja likvideerimisel.
(7)
Seetõttu on asjakohane, et EL eraldab Hollandile rahalise toetuse selleks toiminguks tehtud kulutuste katmiseks.
(8)
21. märtsil 2003. aastal esitas Holland nõude suu- ja sõrataudi likvideerimisega seotud tegevuskulude katmiseks; seal sisaldusid ka loomade vaktsineerimisele tehtud kulutused.
(9)
Hollandi poolt antud informatsiooni alusel kasutati 380 150 vaktsiini, ostmise ja vaktsiini uuesti segamise hind on 0,39 eurot doosi kohta, abikõlblikud kulutused eriomaselt palgatud personalile on 608 826 eurot ja abikõlblikud kulutused eriomaselt kulutatud tarbekaupadele on 513 726 eurot.
(10)
Hollandi poolt esitatud aruandlus ja nõuded näitavad, et vaktsineerimine on tehtud efektiivselt.
(11)
Vastavalt otsusele 90/424/EMÜ on käesolevale tegevusele eraldatav rahaline toetus 60 % abikõlblikest kulutustest. Seetõttu peaks EL eraldatav rahaline toetus suu- ja sõrataudi vastase vaktsineerimise kulude katmiseks olema 762 487 eurot.
(12)
Vastavalt nõukogu 17. mai 1999. aasta määruse (EÜ) nr 1258/1999 artikli 3 lõikele 2 ühise põllumajanduspoliitika finantseerimise kohta (6) tuleb vastavalt ühenduse ettekirjutustele rakendatud veterinaar- ja taimetervisemeetmeid finantseerida Euroopa Põllumajanduse Arengu- ja Tagatisfondi tagatisrahastust, finantskontrolli eesmärkidel kohaldatakse määruse (EÜ) nr 1258/1999 artikleid 8 ja 9.
(13)
Käesolevas otsuses sätestatud meetmed on vastavuses toiduahela ja loomatervishoiu alalise komitee arvamusega,
ON VASTU VÕTNUD KÄESOLEVA OTSUSE:
Artikkel 1
Ühenduse poolt rahalise toetuse maksmine Hollandile
Hollandile makstakse ühenduse rahalise toetusena summa 762 487 eurot loomade vaktsineerimise 60 % abikõlblike kulutuste katmiseks, nagu on lubatud otsusega 2001/246/EÜ.
Artikkel 2
Adressaat
Käesolev otsus on adresseeritud Hollandi Kuningriigile.
Brüssel, 15. september 2004

Labels: 19
5
0
6
18